На основу члана 20. тачка 6. Закона о локалној самоуправи (''Службени гласник РС'', број 129/07, 83/2014-др.закони,101/16-други закон и 47/18), члана 70. Закона о угоститељству (''Службени гласник РС'', број 17/2019), Уредбе о условима и начину утврђивања висине годишњег износа боравишне таксе за физичко лице које пружа угоститељске услуге смештаја у објектима домаће радиности и сеоском туристичком домаћинству, као и начин и рокови плаћања и члана 40.тачка 30. Статута општине Косјерић (''Службени лист општине Косјерић'', број 3/19) Скупштина општине Косјерић на седници одржаној 29. августа 2019. године, донела је

ОДЛУКУ

О ПЛАЋАЊУ БОРАВИШНЕ ТАКСЕ ЗА ФИЗИЧКА ЛИЦА КОЈА ПРУЖАЈУ УГОСТИТЕЉСКЕ УСЛУГЕ СМЕШТАЈА У ОБЈЕКТИМА ДОМАЋЕ РАДИНОСТИ И СЕОСКОМ ТУРИСТИЧКОМ ДОМАЋИНСТВУ

Члан 1.

Овом Одлуком се прописују услови и начин утврђивања висине годишњег износа боравишне таксе за физичко лице које пружа угоститељске услуге смештаја у објектима домаће радиности и сеоском туристичком домаћинству, као и начин и рокови плаћања.

Члан 2.

Обвезник плаћања утврђене висине годишњег износа боравишне таксе је физичко лице које поседује решење о категоризацији и пружа услуге смештаја у објектима домаће радиности (кућа, апартман и соба) и сеоском туристичком домаћинству ( у даљем тексту:физичко лице.)

Физичко лице може да пружа угоститељске услуге из става 1. овог члана у објектима смештајних капацитета до укупно 30 индивидуалних лежаја.

Физичко лице може у објекту сеоског туристичког домаћинства да пружа и угоститељске услуге смештаја на отвореном у привремено постављеној опреми за камповање, до укупно 20 камп парцела

Члан 3.

Висина годишњег износа боравишне таксе за физичко лице утврђује се тако што се број индивидуалних лежаја множи са износом боравишне таксе по индивидуалном лежају у зависности од територије на којој се угоститељски објекат налази, и то :

1. I категорија туристичког места – 3.300,00 динара;
2. II категорија туристичког места – 2.600,00 динара;
3. III категорија туристичког места – 2.000,00 динара;
4. IV категорија туристичког места – 1.300,00 динара;

Ако се угоститељски објекат не налази у границама туристичког места, број индивидуалних лежаја и камп парцела се множи са износом од 1.000,00 динара.

Члан 4.

Боравишну таксу из члана 3. ове Одлуке не плаћају:

* Деца до 7 година старости;
* Лица упућена на бањско и климатско лечење, односно специјализовану рехабилитацију од надлежне лекарске комисије;
* Особе са инвалидитетом са телесним оштећењем од најмање 70%, војни инвалиди од прве до пете групе, цивилни инвалиди рата од прве до пете групе, слепа лица, лица оболела од дистрофије и сродних мишићних и неуромишићних обољења, параплегије и квадриплегије, церебалне и дечије парализе и мултиплекс склерозе, особе ометене у развоју, као и пратилац наведених особа;
* Ученици и студенти који организовано бораве у угоститељском објекту за смештај ради извођења спортско-рекреативних и других активности по програму министарства надлежног за послове просвете, студенти који организовано бораве у угоститељском објекту за смештај ради извођења обавезне наставе у складу са наставним планом образовне установе, као и учесници републичких и регионалних такмичењ у знању и вештинама;
* Страни држављани који преко хуманитарних организација долазе ради прижања хуманитарне помоћи и који су по међународним конвенцијама ослобођени плаћања таксе.
* Лица која непрекидно бораве у објекту за смештај дуже од 30 дана;

Боравишну таксу умањену за 50% плаћају лица од 7 до 15 година старости.

Лица из става 1.овог члана не плаћају боравишну таксу ако поднесу доказ да су испуњени услови из става 1. овог члана ( чланска карта, потврда школе, одн. образовне установе, упут лекарске комисије и др.)

Члан 5.

Орган јединице локалне самоуправе, надлежан за послове категоризације угоститељског објекта на чијој територији се угоститељски објекат налази, дужан је да за свако физичко лице утврди висину годишњег износа боравишне таксе у року од 15 дана од дана правоснажности решења.

Члан 6.

Утврђену висину годишњег износа боравишне таксе за текућу годину, физичко лице плаћа квартално, до 5-ог у месецу за предходни квартал, уплатом у корист буџета јединице локалне самоуправе.

Податке о висини годишњег износа боравишне таксе, уплатном рачуну и позиву на број одобрења физичко лице добија од надлежног органа.

Физичко лице је дужно да у року од 7 дана, од дана уплате износа боравишне таксе доказ о улати достави надлежном органу.

Члан 7.

Ако давалац услуга не наплати боравишну таксу дужан је да на свој терет уплати износ ненаплаћене боравишне таксе.

Члан 8.

Наплаћена боравишна такса на територији општине Косјерић у целости је извор прихода буџета општине Косјерић.

Члан 9.

У погледу застарелости, обрачун камате, повраћаја погрешно уплаћене таксе и осталог што није прописано овом Одлуком, сходно се примењују одредбе Закона којим се утврђује порез на доходак грађана .

Члан 10.

Даном почетка примене ове Одлуке престаје да важи део Одлуке о боравишној такси који се односи за пружање услуга у домаћој радиности и сеоском туристичком домаћинству (''Службени лист општине Косјерић'', број 2/17).

Члан 11.

Ова Одлука ступа на снагу осмог дана од дана објављивања у ''Службеном листу општине Косјерић''.

Број 332-13 /2019

У Косјерићу, 29. августа 2019. године

СКУПШТИНА ОПШТИНЕ КОСЈЕРИЋ

ПРЕДСЕДНИК СКУПШТИНЕ,

Иван Ликић,с.р.

О Б Р А З Л О Ж Е Њ Е

Правни основ за доношење ове одлуке је члан 20. тачка 6. Закона о локалној самоуправи (''Службени гласник РС'', број 129/07, 83/2014-др.закони,101/16-други закон и 47/18), члан 70. Закон о угоститељству (''Службени гласник РС'', број 17/2019), Уредба о условима и начину утврђивања висине годишњег износа боравишне таксе за физичко лице које пружа угоститељске услуге смештаја у објектима домаће радиности и сеоском туристичком домаћинству, као и начин и рокови плаћања и члан 40.тачка 30. Статута општине Косјерић (''Службени лист општине Косјерић'', број 3/19) којим је прописано да Одлуку о плаћању боравишне таксе доноси Скупштина општине..

Разлог за доношење Одлуке је ступање на снагу Закона о угоститељству којим су прописане значајне новине које се односе на физичка лица која се баве пружањем угоститељских услуга и прецизирани су услови обављања те делатности, а у циљу смањења сиве економије и подизања квалитета услуга.Новина се огледа у томе што давање у закуп куће, стана, апартмана, собе лежаја или другог простора од стране правног лица, предузетника или физичког лица у периоду до 30 дана сматра се пружањем угоститељске услуге смештаја. Физичким лицима је први пут омогућено да раде самостално и директно без посредника, што ће им у знатној мери поједноставити и олакшати пословање.

Уредбомо условима и начину утврђивања висине годишњег износа боравишне таксе за физичко лице које пружа угоститељске услуге смештаја у објектима домаће радиности и сеоском туристичком домаћинству, као и начин и рокови плаћања су ближе прописани услови и начин утврђивања годишњег износа боравишне таксе за физичко лице које пружа угоститељске услуге смаштаја у објектима домаће радиности и сеоском туристичком домаћинству , као и начин и рокови плаћања.

Предлаже се Општинском већу да усвоји предлог Одлуке, како би исти био прослеђен Скупштини општине на даљу надлежност.

ОПШТИНСКА УПРАВА ОПШТИНЕ КОСЈЕРИЋ